Northug-manageren: - Skiforbundet har et kommunikasjonsproblem
- Skiforbundet har et kommunikasjonsproblem. Rettlinjet kommunikasjon er alltid en fordel. Det er unødvendig å gå via pressen for å gi meg beskjed, sier Gilleberg til VG Nett. Det er ingen tvil om at han er misfornøyd med Skiforbundets håndtering av buss-saken på grunn av den såre halsen. Som Dagbladet først skrev onsdag frarådet landslagsledelsen Northug å sove i bussen. Manageren har bestemt seg for å legge saken død, for nå. - Vidar (Løfshus, landslagssjef) og jeg er enige om at vi er uenige. Vi får ta dette på evalueringen etter sesongen, sier Gilleberg. Sammen med naprapat Terje Lillemark, smører Perry Olsson og altmuligmann Eirik Myhr Nossum skulle sove sammen med Northug på bussen natt til torsdag.Planen som Team Northug hadde lagt for to måneder siden var at Northug skulle våkne opp, spise, få den behandlingen han trenger, for så å gå rett ut i konkurranseløypene og teste ski. - Vi klarte å få på plass alt, men så er det en sår hals de bestemmer at stopper alt, sier Gilleberg oppgitt. - Frykter du at dette vil ødelegge mulighetene for Northug til å ta sammenlagtseieren? - Det er å dra det litt langt. Jeg vil ikke synse noe om det nå. Vi må ta dette på evalueringsmøtet. Jeg har sikkert noe å lære for å bli mer proff selv, svarer Gilleberg og fortsetter: - Petter ligger godt an. Det er etappen som kommer torsdag som ble avgjørende i fjor. - Ville Northug sove i bussen? - Nå har det vært så mye mas. Petter har vært skjermet for det meste. Han er flink til det, svarer Gilleberg.Onsdag kveld sier Løfshus til VG Nett at han har snakket med Gilleberg og forklart hvorfor han har frarådet Northug å bruke bussen. - Fordi det har vært sykdom i bussen anbefaler vi ham å holde seg unna. Det er kun en medisinsk vurdering som ligger bak - ikke noe mer, sier Løfshus. Torsdag kan altså Northug bruke bussen igjen. - Bussen er frigitt fra i morgen av og da kan han bruke den som vanlig, sier Løfshus. - Hvordan er samarbeidet mellom dere og Team Northug? - Vi kommuniserer vanligvis bra, men i dette tilfellet burde jeg ha sagt ifra til Lars før jeg fortalte pressen at vi ikke ønsker at Petter skal bruke bussen. Det tar jeg selvkritikk for. Nå har jeg snakket med Lars og fått forklart at jeg følger de anbefalingen jeg får fra vårt medisinske team, sier Løfshus til VG Nett.
Northug-manager Lars Gilleberg mener Skiforbundet har mye å lære av andre idretter. Han vil ta opp mye på evalueringsmøtet etter sesongen, etter at Petter Northug ikke fikk sove i bussen.